Zenia Stampe (RV), 2013-05-03:
Det er udelukkende et praktisk problem.
Det kræver dog, at der sidder nogen og laver en erstatning for det, der står nu, forhåbentlig fordi vi kan lave noget, der er bedre end det, der var før 2005.
Jeg synes også, det er en lille bitte smule urimeligt at få det til at fremstå, som om vi løber fra den holdning, som vi har givet fuldstændig klart til kende i regeringsgrundlaget.
Det er et praktisk spørgsmål!
Jeg mener ikke, der har været nogen regering, som har lavet så mange love og så meget om på så kort tid som netop den her regering, og det gælder ikke mindst på udlændingeområdet.
Jeg må bare stille spørgsmålet tilbage: Hvilke af de lovforslag, som vi har vedtaget inden for det sidste halvandet år, skulle være kommet bagest eller længere tilbage i køen til fordel for det her?
Vi er fuldstændig enige med forslagsstillerne i, at kvoteflygtninge ikke skal udvælges efter deres integrationspotentiale.
At tage imod flygtninge er ikke at drive forretning, det er heller ikke at give noget for at få noget tilbage, det er at hjælpe dem, der har allermest brug for hjælp.
Det kan være den syge flygtning, der kan få adgang til medicin og blive behandlet i Danmark; det kan være den handicappede, der kan få adgang til hjælpemidler i Danmark; eller det kan være børnefamilien, der kan give børnene en sikker fremtid med uddannelse i Danmark.
Jeg nævner de her eksempler, fordi de også er grunden til, at vi ikke kan støtte Enhedslistens forslag, for forslaget indeholder ikke noget om, hvad vi skal sætte i stedet, ud over det meget abstrakte beskyttelsesbehov, som vi selvfølgelig også er enige i.
Men hvordan vurderer man det?
Og skal vi tage særlige hensyn til svage, syge, handicappede og børnefamilier?
Det er en dialog, som jeg glæder mig til at få med bl.a. Enhedslisten, og jeg forstår forslaget som Enhedslistens måde at sige: Vi er enige i det, I skriver i regeringsgrundlaget; vi vil have lavet de her kriterier om, men kan I ikke snart få fingeren ud og få lavet de regler om?
Når vi ikke har gjort det endnu, er det jo ikke, fordi vi er ved at løbe fra vores valgløfter, selv om jeg kan forstå at oppositionen rigtig gerne vil tegne det billede, så er det jo udelukkende et praktisk spørgsmål; det er jo et spørgsmål om tid, et spørgsmål om prioritering.
Men vi kan ikke gøre alt på en gang.
I de sidste 1½ år har vi prioriteret at ændre reglerne for børnesammenføringer, familiesammenføringer, permanent ophold og forholdene på asylcentrene plus meget, meget andet.
Det er rigtig store ændringer, og det er ændringer, der har meget stor betydning for helt konkrete mennesker.
Og der er jo ingen tvivl om, at hvis vi skulle have behandlet det her forslag før, var der nok noget andet, der skulle have været behandle senere.
Så ja, det er da uheldigt, at det her ikke er blevet realiseret endnu, men det havde også været uheldigt, hvis det var et af de andre forslag, der bliver beskrevet i regeringsgrundlaget, som ikke var blevet realiseret endnu.
Nu er tiden jo også snart kommet til at se på det her, ligesom vi snart kommer til at se på reglerne for statsborgerskab og dobbelt statsborgerskab og for reglerne for humanitært ophold.
Det er så nogle af de store hængepartier, vi har.
Men jeg tror også bare, det er vigtigt at sige det, som ministeren også sagde, nemlig at vi har lagt et regeringsgrundlag frem, og det er jo ikke det samme som at sige, at alle de ting, vi lægger op til i regeringsgrundlaget, er realiseret og gjort til virkelighed 1 år efter eller 2 år efter.
Det er jo ting, som vi har på programmet i hele regeringsperioden, og jeg er faktisk ret stolt af, at vi er nået så relativt langt med de mange vidtgående ændringer, som vi lægger op til.
Nu kommer turen snart til at ændre på reglerne for udvælgelse af kvoteflygtninge.
Jeg ser meget frem til den dialog, vi skal have med Enhedslisten.
Jeg tror, at vi langt hen ad vejen er fuldkommen enige om retningen i det her, også om, hvor vigtigt det er, og derfor vil jeg bare sige, at jeg glæder mig til dialogen, og jeg forstår et vink med en vognstang, men vi kan desværre ikke støtte det her forslag.
Vi glæder os til gengæld til at kunne støtte et andet forslag, som forhåbentlig snart lander her i Folketinget.